b'\n_START_ARTICLE_\nNemophora bellela\n_START_SECTION_\nUtseende\n_START_PARAGRAPH_\nEn liten til middelsstort (vingespenn 17 \xe2\x80\x93 20 mm) m\xc3\xb8ll med lange antenner. Antennen er tr\xc3\xa5dformet, hos hannen vel dobbelt s\xc3\xa5 lang som forvingen, hos hunnen litt lengre enn forvingen. Hodet er kledt med gulaktige, oppst\xc3\xa5ende, h\xc3\xa5rlignende skjell. Forvingen er brungul, i den indre delen med 4 \xe2\x80\x93 6 m\xc3\xb8rke, delvis bl\xc3\xa5lige, lengdestriper. Litt utenfor midten er det et bredt, gult tverrb\xc3\xa5nd som ofte er litt innsnevret p\xc3\xa5 midten, smalt kantet med bl\xc3\xa5tt p\xc3\xa5 begge sider. I vingens ytre del er det sju m\xc3\xb8rke (m\xc3\xb8rkbrune eller bl\xc3\xa5lige) lengdestriper. Bakvingen er m\xc3\xb8rkgr\xc3\xa5 med et svakt, fiolett skj\xc3\xa6r, kantet med lange, m\xc3\xb8rke frynser.\n_START_SECTION_\nLevevis\n_START_PARAGRAPH_\nDenne arten lever i omr\xc3\xa5der med kratt av dvergbusker i fjellet. Larvene utvikler seg p\xc3\xa5 dvergbj\xc3\xb8rk (Betula nana), trolig ogs\xc3\xa5 p\xc3\xa5 ulike vier-arter (Salix spp.). De voksne sommerfuglene flyr n\xc3\xa5r sola er oppe (dvs. lengst i nord, hele d\xc3\xb8gnet) i juli.\n_START_SECTION_\nUtbredelse\n_START_PARAGRAPH_\nDen er utbredt i Fennoskandia og det nordlige Russland, trolig like til Stillehavet, og i Canada. I Norge ser utbredelsen ut til \xc3\xa5 v\xc3\xa6re to-delt: den forekommer i fjellomr\xc3\xa5dene i S\xc3\xb8r-Norge, og nord for Polarsirkelen, der den g\xc3\xa5r like ned til havniv\xc3\xa5.'